Staffordshire bull terrier

Nanny dog-myten

I England og USA har typen i senere år ofte blitt omtalt som «nanny dog» (barnepikehund), men at den skulle ha sånne egenskaper er en myte. Myten oppsto som følge av victoriatidens fotografering av barn med hunder (typisk blandingshunder av bull terrier typen), da en oppdretter ønsket å distansere eget oppdrett fra andre pitbuller. Det eksisterer imidlertid ingen beviser for at denne hundetypen noen gang har gjort seg fortjent til beskrivelsen som «nanny dog», annet enn gamle fotografier av barn med hunder som kan minne om denne og lignende raser. I USA kaller ei Mrs. Lilian Rant i 1971 rasen for «nursemaid dog» i et forsøk på å glatte ut rasens dårlige rykte fra fortiden, i forbindelse med at Staffordshire bull terrier hadde fått tillatelse av American Kennel Club til å bli vist i miscellaneous class. Betegnelsen «nanny dog» dukker imidlertid først opp i en artikkel (Move to Outlaw Pit Bulls Under Study in Several Cities) i Toronto Star (Canada) i 1987. Før den tid finnes det ikke spor av denne betegnelsen i skriftlige kilder.

Utseende, anatomi og fysikk

Staffordshire bull terrier er en middels stor hunderase med en kompakt og svært muskuløs kropp med forholdsvis korte bein, et stort hode med svært veldefinerte kjevemuskler og en korthåret, glatt pels. Godkjente farger i henhold til rasestandarden er rød, fawn (lysebrun), brindel, sort og blå. Enhver av disse fargene i kombinasjon med hvitt er også godkjent (populært kalt pied.) Black and tan eller leverfarge ansees som grove feil og er meget uønsket.
Sammenlignet med amerikansk staffordshire terrier (amstaff) og pitbullterrier er Staffordshire bull terrieren kortere og mer kompakt. Den er også mye mildere i sin væremåte i forhold til de to førstnevnte rasene. Mankehøyde på voksne individer er mellom 35,5 og 40,5 cm i forhold til vekten. Rasestandarden sier at hannhunder skal veie mellom 12,7 og 17 kg, mens tisper skal veie mellom 11,0 og 15,4 kg.
Det forekommer hannhunder over 20 kg, men dette er ikke ønskelig.

Bruksområde

I dag er Staffordshire bull terrier først og fremst en familiehund, dernest en stadig mer populær utstillingshund.
De brukes også stadig mer som agilityhunder, og til lydighetskonkurranser. Weight-pulling er enda en gren rasen egner seg godt til.

Lynne og væremåte

Staffordshire bull terrier ble avlet for å være en omgjengelig og menneskevennlig hunderase, men med stridslystne egenskaper overfor andre dyr. Blant kjennere regnes den som en lojal, hengiven og omgjengelig familiehund, som også har gode kvaliteter for barnefamilier. Noen mener imidlertid at rasen bør bli forbudt, på linje med pitbullterrier og amstaff, og begrunner dette med at rasen har samme opphav og lignende grunnleggende egenskaper som disse. Dette er det også delte meninger om i hundemiljøet i øyeblikket, men det er registrert at rasen har fått et oppsving etter at nevnte raser ble forbudt i flere land. Noen frykter derfor at rasen i noen miljøer vil avles for sine stridende egenskaper og kanskje komme på forbudslista om dette medfører et sterkere kamphundpreg i framtiden.
Adferd/temperament: tradisjonelt med ukuelig mot og fast vilje. Meget intelligent og 
hengiven, spesielt overfor barn. Freidig, fryktløs og fullstendig 
pålitelig. Som andre bullterriere har imidlertid også denne rasen gjerne et noe utydelig kroppsspråk, noe som kan skape problemer i samvær med andre hunder. Derfor er sosialisering med andre trygge hunder fra tidlig valpestadie særlig viktig for denne rasen.

Annet

Rasen tilpasser seg bra til et liv i en leilighet, men den trenger regelmessig mosjon og psykiske utfordringer for å trives. I senere år har populariteten økt kraftig. Det har ført til mange useriøse oppdrettere, noe rasegruppen for Staffordshire bull terrier advarer mot.